b'\n_START_ARTICLE_\nMilena Pervanje\n_START_SECTION_\n\xc5\xbdivljenje in delo\n_START_PARAGRAPH_\nMaturirala je na Ekonomski srednji \xc5\xa1oli v Ljubljani in leta 1979 nadaljevala \xc5\xa1tudij na Ekonomski fakulteti v Ljubljani. Diplomirala je leta 1983 in pridobila izobrazbo univ. dipl. ekonomist, smer poslovne analize._NEWLINE_Kariero je za\xc4\x8dela v gospodarstvu, v svetovalni stroki pa deluje od 1993, ko se je zaposlila v novoustanovljeni dru\xc5\xbebi Deloitte&Touche. Zatem jo je poslovna pot vodila na Ekonomsko fakulteto, kjer je v CISEF delala kot vodja izobra\xc5\xbeevalnih programov za podjetja. Leta 2002 je sodelovala v Centru za razvoj financ kot vodja projektov in leta 2005 ustanovila svoje podjetje Personal, kadrovsko svetovanje d.o.o. Vse to obdobje sodeluje z mednarodno dru\xc5\xbebo Amrop Group na podro\xc4\x8dju iskanja in selekcije vodilnih kadrov, razvoja kadrovskih svetovalnih storitev kot npr. optimizacija kadrovske strukture (t. i. HR Due Diligence), splo\xc5\xa1nega kadrovskega svetovanja (vzpostavitev modela kompetenc, modela spremljanja in ocenjevanja uspe\xc5\xa1nosti, letnih razgovorov, modela vodenja s cilji, 360o analize ipd.). S \xc5\xa1tevilnimi nadzornimi sveti sodeluje kot zunanja \xc4\x8dlanica nominacijske komisije pri izborih novih predsednikov uprav ali \xc4\x8dlanov uprav, pri presoji uspe\xc5\xa1nosti dela uprav in podobno. S sklepom Vlade RS je bila dne 23. 12. 2008 imenovana v Kadrovsko akreditacijski svet, svetovalno telo vladi, pristojnim ministrstvom in in\xc5\xa1titucijam pri imenovanju \xc4\x8dlanov Nadzornih svetov v dru\xc5\xbebah v izklju\xc4\x8dni oz. ve\xc4\x8dinski dr\xc5\xbeavni lasti \xe2\x80\x93 do oktobra 2009. V tej vlogi je razvila metodologijo presoje kompetenc za izbiro kandidatov za nadzornike. Od decembra 2009 do januarja 2012 je nato delovala v Akreditacijski komisiji v okviru AUKN kot namestnica predsednika._NEWLINE_Udejstvuje se tudi kot predavateljica, saj \xc5\xbee nekaj let sodeluje s Fakulteto za dru\xc5\xbebene vede kot sonosilka pri predmetu Kadrovski praktikum. Je avtorica \xc5\xa1tevilnih strokovnih \xc4\x8dlankov in soavtorica priro\xc4\x8dnika Uspe\xc5\xa1ne metode iskanja in selekcije kadrov. Je predsednica programskega sveta pri Zdru\xc5\xbeenju nadzornikov Slovenije, aktivna \xc4\x8dlanica Kadrovske zveze Slovenije in Zdru\xc5\xbeenja Manager. Imenovana je strokovna sodelavka podjetja Life learning Academia Dom\xc5\xbeale, ki podeljuje znak U\xc4\x8de\xc4\x8da se organizacija.'